En só storm ons op die afgrond af | Netwerk24
En só storm ons op die afgrond af
Deur Willem De Haan, Welgemoed 16 Mei 2019 00:00
8 Mei het gekom en gegaan. Die publiek het hul kruisies getrek en die ANC het weer eens die meeste stemme gekry. Die publiek het dus verklaar dat hulle volle vertroue in die ANC as regering het en vas glo dat hul belange deur hom gedien sal word.
Nou wonder ek net waarop dié mense hul vertroue en geloof baseer. Sekerlik nie op die feite van die afgelope 25 jaar nie!
Daardie beloftes is al voorheen gemaak en die versuim om dit na te kom was só erg dat dieselfde publiek wat vir die ANC gestem het, byna daagliks iewers in die land teen hul verkose party protesteer. Ongelooflik dat hulle nog niks geleer het nie.
Vir my beteken dit dat die publiek nog nie weet wat dit be­teken om te stem nie. Dit is die geleentheid om jou ontevredenheid te demonstreer deur teen die verbrekers van beloftes te stem en vir 'n ander party te stem wat miskien sy beloftes sal nakom. Jy kan die regering verander.
Gegewe die feit dat die meerderheid ten gunste van die ANC gestem het, verwag ek nou van hulle om dadelik hul sogenaamde protesoptredes te staak – hulle het die mense gekry wat hulle wou gehad het. Nou moet hulle tevrede en bly wees.
Wel, dit is seker te veel gevra. Dieselfde patroon van die afgelope 25 jaar sal in die volgende vyf jaar gevolg word. En só storm ons soos die Gadareense swyne op die afgrond af.